ระเบียบกองทุนสงเคราะห์การทำสวนยาง
ระเบียบกองทุนสงเคราะห์การทำสวนยาง
ว่าด้วยการเบิกจ่ายค่าตอบแทนพิเศษของพนักงานและ
ลูกจ้างผู้ได้รับเงินเดือนหรือค่าจ้างถึงขั้นสูงของระดับหรือตำแหน่ง
พ.ศ. ๒๕๕๒[๑]
 

โดยที่คณะกรรมการสงเคราะห์การทำสวนยางและคณะกรรมการแรงงานรัฐวิสาหกิจสัมพันธ์เห็นว่าเพื่อเป็นแรงจูงใจและขวัญกำลังใจให้กับพนักงานและลูกจ้างของสำนักงานกองทุนสงเคราะห์การทำสวนยางที่ได้รับเงินเดือนหรือค่าจ้างถึงขั้นสูงของระดับหรือตำแหน่งแล้ว
แต่มีผลงานเป็นไปตามมาตรฐานที่กำหนด ได้รับค่าตอบแทนพิเศษเป็นรายเดือน
ซึ่งคณะรัฐมนตรีได้พิจารณาแล้วมีมติ เมื่อวันที่ ๕ สิงหาคม พ.ศ. ๒๕๕๒
เห็นชอบในหลักการดังกล่าว

อาศัยอำนาจตามความในมาตรา
๑๓ (๒) และ (๓) แห่งพระราชบัญญัติกองทุนสงเคราะห์การทำสวนยาง พ.ศ. ๒๕๐๓
ซึ่งแก้ไขเพิ่มเติมโดยพระราชบัญญัติกองทุนสงเคราะห์การทำสวนยาง (ฉบับที่ ๔) พ.ศ.
๒๕๓๐ ประกอบกับมาตรา ๑๓ วรรคหนึ่ง (๒) และวรรคสาม
แห่งพระราชบัญญัติแรงงานรัฐวิสาหกิจสัมพันธ์ พ.ศ. ๒๕๔๓
คณะกรรมการสงเคราะห์การทำสวนยาง จึงออกระเบียบไว้ดังต่อไปนี้

ข้อ ๑ ระเบียบนี้เรียกว่า ระเบียบกองทุนสงเคราะห์การทำสวนยางว่าด้วยการเบิกจ่ายค่าตอบแทนพิเศษของพนักงานและลูกจ้างผู้ได้รับเงินเดือนหรือค่าจ้างถึงขั้นสูงของระดับหรือตำแหน่ง
พ.ศ. ๒๕๕๒

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓ ในระเบียบนี้
พนักงาน หมายความว่า
พนักงานของสำนักงานกองทุนสงเคราะห์การทำสวนยาง ซึ่งได้รับเงินเดือนตามข้อบังคับคณะกรรมการสงเคราะห์การทำสวนยาง
ว่าด้วยอัตรา ตำแหน่ง เงินเดือน ค่าจ้าง การบรรจุ การเลื่อนขั้นเงินเดือน
การแต่งตั้ง และการถอดถอน
โดยได้รับเงินเดือนถึงขั้นสูงของระดับอยู่ก่อนรอบการประเมินผลการปฏิบัติงานรอบนั้น
ๆ
ลูกจ้าง หมายความว่า
ลูกจ้างมีสัญญาจ้างที่ทำหน้าที่ควบคุมยานพาหนะ บริการ (นักการ) และรักษาความปลอดภัย
ซึ่งได้รับค่าจ้างตามข้อบังคับคณะกรรมการสงเคราะห์การทำสวนยางว่าด้วยอัตรา ตำแหน่ง
เงินเดือน ค่าจ้าง การบรรจุ การเลื่อนขั้นเงินเดือน การแต่งตั้ง และการถอดถอน โดยได้รับค่าจ้างถึงขั้นสูงของอัตราค่าจ้างอยู่ก่อนรอบการประเมินผลการปฏิบัติงานรอบนั้น
ๆ

ข้อ ๔ การพิจารณาจ่ายค่าตอบแทนพิเศษของพนักงานหรือลูกจ้างตามระเบียบนี้ให้พิจารณาจ่ายให้กับพนักงานหรือลูกจ้างที่มีผลการประเมินในรอบการประเมินนั้นอยู่ในเกณฑ์ที่จะได้รับการเลื่อนขั้นเงินเดือนหรือขั้นค่าจ้าง
โดยให้นำอัตราเงินเดือนของพนักงานหรือค่าจ้างของลูกจ้างดังกล่าวมาคำนวณรวมอยู่ในกลุ่มเดียวกันกับพนักงานหรือลูกจ้างในรอบการประเมินขั้นเงินเดือนหรือขั้นค่าจ้างตามปกติด้วย

ข้อ ๕ ให้พนักงานหรือลูกจ้างได้รับค่าตอบแทนพิเศษตามหลักเกณฑ์และอัตราดังนี้
(๑)
ในกรณีที่ผลการประเมินปีใดไม่อยู่ในเกณฑ์ที่จะได้รับการเลื่อนขั้นเงินเดือนหรือขั้นค่าจ้าง
ไม่ให้ได้รับค่าตอบแทนพิเศษในปีถัดไป
(๒)
ในกรณีที่ผลการประเมินปีใดอยู่ในเกณฑ์ที่จะได้รับการเลื่อนขั้นเงินเดือนหรือขั้นค่าจ้างเป็นจำนวนครึ่งขั้น
ให้ได้รับค่าตอบแทนพิเศษเป็นรายเดือนในปีถัดไปในอัตราร้อยละ ๒ ของเงินเดือนหรือค่าจ้างที่ถึงขั้นสูงของระดับหรือตำแหน่งนั้น
(๓)
ในกรณีที่ผลการประเมินปีใดอยู่ในเกณฑ์ที่จะได้รับการเลื่อนขั้นเงินเดือนหรือขั้นค่าจ้างเป็นจำนวนหนึ่งขั้นขึ้นไป
ให้ได้รับค่าตอบแทนพิเศษเป็นรายเดือนในปีถัดไปในอัตราร้อยละ ๔ ของเงินเดือนหรือค่าจ้างที่ถึงขั้นสูงของระดับหรือตำแหน่งนั้น
ค่าตอบแทนพิเศษตามระเบียบนี้
ถ้าคำนวณแล้วมีเศษสตางค์ให้ปัดทิ้ง

ข้อ ๖ พนักงานหรือลูกจ้างซึ่งได้รับค่าตอบแทนพิเศษตามข้อ
๕ ในปีใด
แม้ต่อมาจะได้รับการเลื่อนระดับตำแหน่งใหม่และเงินเดือนหรือค่าจ้างยังไม่ถึงขั้นสูงของระดับตำแหน่งใหม่ที่ได้รับแต่งตั้ง
ก็ให้ได้รับค่าตอบแทนพิเศษตามเดิมต่อไปจนถึงสิ้นปีนั้น

ข้อ ๗ วิธีปฏิบัติเกี่ยวกับการเบิกจ่ายค่าตอบแทนพิเศษซึ่งมิได้กำหนดไว้ในระเบียบนี้ให้ถือปฏิบัติตามหลักเกณฑ์การเบิกจ่ายเงินเดือนหรือค่าจ้างโดยอนุโลม

ข้อ ๘ การจ่ายค่าตอบแทนพิเศษตามระเบียบนี้
ให้ใช้กับพนักงานและลูกจ้างที่มีผลการประเมินอยู่ในเกณฑ์ที่จะได้รับการเลื่อนขั้นเงินเดือนหรือขั้นค่าจ้างตั้งแต่ปีงบประมาณ
๒๕๕๐ เป็นต้นไป

ข้อ ๙ ให้ผู้อำนวยการสำนักงานกองทุนสงเคราะห์การทำสวนยางรักษาการตามระเบียบนี้


ประกาศ ณ วันที่ ๑๗
พฤศจิกายน พ.ศ. ๒๕๕๒
ศุภชัย โพธิ์สุ
รัฐมนตรีช่วยว่าการกระทรวงเกษตรและสหกรณ์
ประธานกรรมการสงเคราะห์การทำสวนยาง







ปริยานุช/ผู้จัดทำ
๒๐ มกราคม ๒๕๕๓

นันท์นภัสร์/ตรวจ
๒๐ มกราคม ๒๕๕๓

จุฑามาศ/ปรับปรุง
๖ กรกฎาคม ๒๕๕๘



[๑] ราชกิจจานุเบกษา
เล่ม ๑๒๗/ตอนพิเศษ ๓ ง/หน้า ๑๓/๑๑ มกราคม ๒๕๕๓